ai4bharat/Pralekha huggingface dataset:
PIB Headquarters
இந்திய சர்வதேச தோல் கண்காட்சி 2020-ஐ மத்திய திறன் மேம்பாடு மற்றும் தொழில் முனைவோர் துறை அமைச்சர் சென்னையில் தொடங்கி வைக்கிறார்
35-ஆவது இந்திய சர்வதேச தோல் கண்காட்சி பிப்ரவரி 01-03, 2020 வரை சென்னை நந்தம்பாக்கத்தில் உள்ள சென்னை வர்த்தக மையத்தில் நடைபெறவுள்ளது. ஆண்டுதோறும் நடத்தப்படும் இந்தக் கண்காட்சியை மத்திய திறன் மேம்பாடு & தொழில் முனைவோர் துறை அமைச்சர் டாக்டர் மகேந்திரநாத் பாண்டே, 31 ஜனவரி 2020 மாலை 5 மணிக்கு தொடங்கி வைக்கவுள்ளார். தொடக்க நிகழ்ச்சியில், தமிழக தொழில் துறை அமைச்சர் திரு எம் சி சம்பத், சுற்றுச்சூழல் துறை அமைச்சர் திரு கே சி கருப்பணன், தொழிலாளர் நலன் மற்றும் வேலை வாய்ப்புத் துறை அமைச்சர் டாக்டர் நிலோபர் கபில், இந்தியாவுக்கான இத்தாலிய வர்த்தக ஆணையர் அலெஸ்சாண்ட்ரோ லிபரேட்டோரி, தோல் ஏற்றுமதி மையத்தின் தலைவர் பி ஆர் அகில் அகமது, இந்திய வர்த்தக மேம்பாட்டு நிறுவனத்தின் செயல் இயக்குநர் திரு ராஜேஷ் அகர்வால், தோல் ஏற்றுமதி மையத்தின் தென்மண்டல தலைவர் திரு இஸ்ரார் அகமது, துணைத் தலைவர் திரு சஞ்சய் லீகா, சர்வதேச வர்த்தக அமைப்பின்  இயக்குநர் டாக்டர் ஆஸிஷ் ஷா ஆகியோர் கலந்து கொள்ளவுள்ளனர்.
இந்திய தோல் ஏற்றுமதி தொழிலுக்கு ஊக்கம் அளிக்கும் விதமாகவும், இந்தியாவை முதலீடு மற்றும் உற்பத்திக்கு உகந்த இடமாக மாற்றுவதோடு, வடிவமைப்பு மற்றும் புதுமை கண்டுபிடிப்புகளுக்கான மையமாகவும் மாற்றும் நோக்கில் ஆண்டுதோறும் இந்த கண்காட்சி சென்னையில் நடத்தப்படுகிறது.
இந்த கண்காட்சியில், 130 வெளிநாட்டு நிறுவனங்கள் உட்பட இந்தியா மற்றும் பல்வேறு நாடுகளைச் சேர்ந்த சுமார் 450-க்கும் மேற்பட்ட நிறுவனங்களின் தோல் பொருட்கள், இயந்திரங்கள் மற்றும் தளவாடங்கள் காட்சிக்கு வைக்கப்படவுள்ளன.
மத்திய தோல் ஆராய்ச்சி நிலையம், இந்திய காலணி தயாரிப்போர் கூட்டமைப்பு, இந்திய தோல் உற்பத்தியாளர்கள் மற்றும் ஏற்றுமதியாளர்கள் சங்கம் மற்றும் இந்திய காலணி உதிரி பாக உற்பத்தியாளர்கள் சங்கம் உள்ளிட்ட அமைப்புகளின் ஆதரவுடன் நடத்தப்படுகிறது.
இதற்கான டிக்கெட்டுகள் கண்காட்சி நடைபெறும் நாட்களில் காலை 10 மணி முதல் மாலை 5 மணிவரை விற்பனை செய்யப்படும். யாருக்கும் இலவச அனுமதியில்லை. மாணவர்களுக்கும் சலுகை கட்டணம் ஏதும் வழங்கப்படாது என்றும் இந்திய வர்த்தக மேம்பாட்டு நிறுவனம் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
|
பிரதமர் அலுவலகம்
|
ருவாண்டா, உகாண்டா மற்றும் தென்னாப்பிரிக்காவில் பிரதமரின் அரசுமுறைப் பயணம் 
ருவாண்டா குடியரசு , உகாண்டா குடியரசு , தென்னாப்பிரிக்க குடியரசு  ஆகியவற்றிற்கு பிரதமர் திரு. நரேந்திரமோடி அரசுமுறைப் பயணம் மேற்கொள்கிறார். இந்தியப் பிரதமர் ஒருவர் ருவாண்டாவிற்குப் பயணம் மேற்கொள்வது இதுவே முதன்முறையாகும். 20 ஆண்டுகளுக்குப் பின், உகாண்டாவுக்கு நமது பிரதமர் முதன்முறையாக பயணம் மேற்கொள்கிறார். பிரிக்ஸ் உச்சிமாநாட்டிற்காக தென்னாப்பிரிக்காவுக்கு பயணம் செய்கிறார்.
ருவாண்டாவிலும், உகாண்டாவிலும் அதிபர்களுடன் இருதரப்பு பேச்சு, வர்த்தகர்கள் மற்றும் இந்திய சமூகத்தினருடன் தூதுக்குழு நிலையிலான பேச்சுக்கள், சந்திப்புகள் உள்ளிட்டவை பிரதமரின் அலுவல்பூர்வ செயல்பாடுகளாக இருக்கும். ருவாண்டாவில் இனப்படுகொலை செய்யப்பட்ட நினைவிடத்திற்கு பிரதமர் செல்லவிருக்கிறார். ருவாண்டா அதிபர் திரு. பால் ககாமே தனிப்பட்ட முறையில் மேற்கொண்டிருக்கும் தேசிய சமூகப் பாதுகாப்புத் திட்டமான “கிரிங்கா”  நிகழ்வில் பிரதமர் பங்கேற்பார். உகாண்டா பயணத்தின்போது, அந்நாட்டு நாடாளுமன்றத்தில் பிரதமர் உரையாற்றவிருக்கிறார். உகாண்டா நாடாளுமன்றத்தில் இந்தியப் பிரதமர் உரையாற்றுவது இதுவே முதன்முறையாகும்.
தென்னாப்பிரிக்காவில் அந்நாட்டு அதிபருடன் பிரதமர் இருதரப்பு சந்திப்பை மேற்கொள்வார். பிரிக்ஸ் உச்சி மாநாட்டிலும் பிரிக்ஸ் தொடர்பான சந்திப்புகளிலும் அவர் பங்கேற்பார். பிரிக்ஸ் உச்சிமாநாட்டிற்கிடையே, அதில் பங்கேற்கும் நாடுகளின் தலைவர்களுடன் இருதரப்புப் பேச்சு நடத்தவும் திட்டமிடப்பட்டுள்ளது.
இந்திய வம்சாவளியினர் பெரும் எண்ணிக்கையில் உள்ளதும், வளர்ச்சியின் பங்குதாரர் என்ற வகையில், நெருக்கமான இணைப்பைக் கொண்டதுமான ஆப்பிரிக்காவுடன் இந்தியா இதமான நட்பு ரீதியான உறவுகளைப் பகிர்ந்து கொண்டுள்ளது. இந்தப் பயணத்தின்போது, பாதுகாப்பு, வர்த்தகம், கலாச்சாரம், வேளாண்மை மற்றும் பால்வள ஒத்துழைப்பு போன்ற துறைகளில் ஒப்பந்தங்களும், புரிந்துணர்வு ஒப்பந்தங்களும் கையெழுத்தாகவுள்ளன.
கடந்த சில ஆண்டுகளாக அமெரிக்க நாடுகளுடன் பல்வேறு துறைகளில் நமது செயல்பாடு குறிப்பிடத்தக்க அளவுக்குத் தீவிரமாகியுள்ளது. கடந்த நான்காண்டுகளில் குடியரசுத் தலைவர், குடியரசுத் துணைத் தலைவர், பிரதமர் நிலையில் ஆப்பிரிக்காவுக்கு 23 முறை பயணங்கள் மேற்கொள்ளப்பட்டுள்ளன. இந்தியாவின் வெளிநாட்டுக் கொள்கையில் ஆப்பிரிக்கா உயர் முன்னுரிமை பெற்றுள்ளது. ருவாண்டா, உகாண்டா, தென்னாப்பிரிக்கா ஆகியவற்றுக்கான பிரதமரின் பயணம் ஆப்பிரிக்கக் கண்டத்துடன் நமது உறவுகளை மேலும் வலுப்படுத்துவதாக இருக்கும்.
---------
அறிவியல் மற்றும் தொழில்நுட்பத்துறை
புதுமைகள், தொழில்துறையில் ஆராய்ச்சி மற்றும் மேம்பாட்டில் சர்வதேச புதுமை மற்றும் தொழில்நுட்பக் கூட்டணி உந்துசக்தியாக செயல்படுகிறது: டாக்டர் ஹர்ஷ் வர்தன்
கல்வித் துறை மற்றும் அரசுடன் இணைந்து புதுமைகள், தொழில்துறையில் ஆராய்ச்சி மற்றும் மேம்பாடு ஆகியவற்றில் சர்வதேச புதுமை மற்றும் தொழில்நுட்பக் கூட்டணி  உந்துசக்தியாக செயல்பட்டதாக மத்திய அறிவியல் மற்றும் தொழில்நுட்பம், சுகாதாரம் மற்றும் குடும்ப நலன், புவி அறிவியல் அமைச்சர் டாக்டர் ஹர்ஷ் வர்தன் தெரிவித்துள்ளார். கீதா அமைப்பின் ஒன்பதாவது நிறுவன விழாவில் காணொலி வாயிலாக அவர் இதனைத் தெரிவித்தார்.
“இஸ்ரேல், கொரியா, கனடா, ஃபின்லாந்து, இத்தாலி, ஸ்பெயின் போன்ற உலகின் மிக புதுமை நாடுகளுடன் அறிவியல் மற்றும் தொழில்நுட்பத் துறை, கீதா அமைப்பின் வாயிலாக இருதரப்புத் தொழில்துறை ஆராய்ச்சி மற்றும் மேம்பாட்டுத் திட்டங்களை வெற்றிகரமாக செயல்படுத்தியுள்ளது” என்று அவர் கூறினார்.
சவாலான இந்தத் தருணத்தை இந்தியா தற்சார்பு அடைவதற்கு சாதகமாக ஏற்றுக்கொண்டு செயல்பட வேண்டும் என்ற பிரதமரின் கோரிக்கையை ஏற்று தற்சார்பு இந்தியாவை உருவாக்க அறிவியல் சார்ந்த மன நிலையை ஏற்படுத்துவதற்கு அறிவியல் மற்றும் தொழில்நுட்ப அமைச்சகம் முன்னின்று செயல்படுவதாக அவர் தெரிவித்தார்.
அறிவியல் மற்றும் தொழில்நுட்பத் துறையின் தொழில்நுட்ப வளர்ச்சி வாரியம் மற்றும் இந்திய தொழில்துறை கூட்டமைப்பான சிஐஐ ஆகியவற்றுக்கு இடையே பொது தனியார் பங்களிப்பில் இயங்கும் சர்வதேச புதுமை மற்றும் தொழில்நுட்ப கூட்டணி, தற்சார்பு இந்தியா என்ற கருப்பொருளில் தனது ஒன்பதாவது நிறுவன தினத்தைக் கொண்டாடியது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1676706
-----
(Visitor Counter : 212
பாதுகாப்பு அமைச்சகம்
பாதுகாப்பு அமைச்சர் திரு.ராஜ்நாத்சிங், வியட்நாமில் தமது பயணத்தின் கடைசி நாளில் அங்குள்ள ராணுவ பயிற்சி மையங்களைப் பார்வையிட்டார்
தென்கிழக்காசிய நாடான வியட்நாமில் மூன்று நாள் சுற்றுப்பயணம் மேற்கொண்டுள்ள பாதுகாப்பு அமைச்சர் திரு.ராஜ்நாத் சிங், தமது பயணத்தின் கடைசி நாளான 10 ஜுன், 2022 அன்று, அந்நாட்டிலுள்ள ராணுவ பயிற்சி மையங்களைப் பார்வையிட்டார். இந்தியா – வியட்நாம் இடையிலான பாதுகாப்பு ஒத்துழைப்புகளை மேம்படுத்தும் நோக்கில் வியட்நாம் சென்றுள்ள திரு.ராஜ்நாத் சிங், தமது இன்றைய நிகழ்ச்சிகளின் தொடக்கமாக, நா த்ராங் என்னுமிடத்திலுள்ள விமானப்படை அதிகாரிகள் பயிற்சிப் பள்ளியைப் பார்வையிட்டார். அந்தப் பள்ளியில், மொழி மற்றும் தகவல் தொழில்நுட்ப ஆய்வகம் அமைப்பதற்காக, இந்திய அரசின் சார்பில், பத்து லட்சம் டாலர் அன்பளிப்பையும் அவர் வழங்கினார். அந்தப் பள்ளியில் பயிற்சிபெறும் அதிகாரிகளிடையே உரையாற்றிய திரு.ராஜ்நாத் சிங், இந்திய உதவியுடன் அமைக்கப்படும் ஆய்வகம், வியட்நாமின் வான் பாதுகாப்பு மற்றும் விமானப்படையினரின் மொழி மற்றும் தகவல் தொழில்நுட்பத் திறன்களை மேலும் செழுமைப்படுத்த உதவும் என்றார்.
அதனைத் தொடர்ந்து, நா த்ராங்கில் உள்ள தொலைத்தொடர்பு பல்கலைகழகத்தைப் பார்வையிட்ட திரு.ராஜ்நாத்சிங், அங்கு இந்திய அரசின் உதவியுடன் 50 லட்சம் அமெரிக்க டாலர் செலவில் அமைக்கப்பட்டுள்ள ராணுவ மென்பொருள் பூங்காவையும் பார்வையிட்டார். பிரதமர் திரு.நரேந்திர மோடி, 2016 செப்டம்பரில் வியட்நாம் சென்றபோது, இந்த நிதியுதவி வழங்கப்படுமென அறிவிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1832799
பிரதமர் அலுவலகம்
ஒடிசா மாநிலம் பாலசோர் பயணத்தின் போது செய்தியாளர்களிடம் பிரதமர் பேசியதன் முக்கிய அம்சங்கள்
கோரமான விபத்து நடந்துள்ளது. இந்த விபத்தில் பல்வேறு மாநிலங்களைச் சேர்ந்த மக்கள் உயிரிழந்திருப்பது குறித்து மிகுந்த வேதனையடைந்துள்ளேன். மக்களின் உயிரிழப்பு கற்பனைக்கு எட்டாத வேதனையை அளித்துள்ளது.
காயமடைந்தவர்களுக்கு அனைத்து மருத்துவ உதவிகளையும் வழங்க நடவடிக்கை எடுக்கப்பட்டுள்ளது. அன்புக்குரியவர்களை இழந்து வாடும் குடும்ப உறுப்பினர்களுடன் அரசு துணை நிற்கிறது.
இந்த துயரச் சம்பவம் குறித்து முறையான மற்றும் விரைவான விசாரணையை உறுதி செய்ய உத்தரவிடப்பட்டுள்ளது. தவறு இழைத்ததாக கண்டறியப்பட்டவர்கள் மீது உடனடியாக கடும் நடவடிக்கை எடுக்கவும் அறிவுறுத்தல்கள் வழங்கப்பட்டுள்ளன. ஒடிசா அரசு, உள்ளூர் நிர்வாகம் மற்றும் உள்ளூர் மக்கள், குறிப்பாக இளைஞர்கள், இரவு முழுவதும் தொடர்ந்து மீட்பு பணிகளில் உதவுவதற்காக உழைத்தது பாராட்டத்தக்கது. மேலும், காயமடைந்தவர்களுக்கு உதவுவதற்காக ரத்ததானம் செய்ய வந்த ஏராளமான உள்ளூர் மக்களின் செயல் போற்றுதலுக்குரியது. மீட்பு மற்றும் நிவாரணப் பணிகளை தொடரவும், ரயில் பாதைகளை விரைவாக மீட்டெடுப்பதை உறுதி செய்யவும் ரயில்வே செயல்பட்டு வருகிறது.
இந்த சோகமான தருணத்தில் நான் விபத்து நடந்த இடத்தைப் பார்வையிட்டு நிலைமையை ஆய்வு செய்தேன். காயமடைந்து மருத்துவமனையில் சிகிச்சைப் பெற்று வருபவர்களை சந்தித்து பேசினேன். எனது வேதனையை வெளிப்படுத்த வார்த்தைகள் இல்லை. இந்த துரதிருஷ்டவசமான சம்பவத்திலிருந்து விடுபட்டு வர கடவுள் நமக்கு வலிமையை வழங்கட்டும். இது கவலையான நேரம். அனைவரும் பாதிக்கப்பட்ட குடும்பங்களுக்காக பிரார்த்திப்போம்.
நிதி அமைச்சகம்
மந்தன் உச்சிமாநாடு: தொழில்நுட்பம் மூலம் நிதி உள்ளடக்கத்தை முன்னெடுத்துச் செல்வது குறித்து கருத்து பரிமாற்றம்
ஜன் தன்- ஆதார்- செல்பேசி என்ற ஜாம் திட்டம், இந்தியாவின் எதிர்காலத்திற்கு உகந்த வகையில் நிதி உள்ளடக்கத்தை மேற்கொள்ளும் மாற்று சக்தியாக விளங்குவதாக மத்திய நிதி மற்றும் பெரு நிறுவன விவகாரங்கள் அமைச்சர் திருமதி நிர்மலா சீதாராமன் கூறியுள்ளார்.
“நிதித்துறையில் விலக்கி வைக்கப்பட்டிருந்தோரை இணைத்து, அரசு திட்டங்களின் பலன்களைப் உண்மையான பயனாளிகளுக்கு கொண்டு சேர்த்து, வங்கி பரிவர்த்தனைகள் குறித்து நாட்டு மக்களுக்கு குறுஞ்செய்தி வாயிலாக தகவல்களை வழங்குவதன் மூலம், ஜாம் திட்டம் நமது வங்கித் துறையை முற்றிலும் வேறுபட்ட நிலைக்குக் கொண்டு சென்றுள்ளது” என்று கூறிய அவர், மகாராஷ்டிராவின் அவுரங்காபாத்தில் நடைபெற்ற மந்தன் உச்சிமாநாட்டின் துவக்க விழாவில் காணொலி வாயிலாக உரையாற்றினார்.
ஜாம் திட்டத்தைப் பயன்படுத்தி யாருக்கும் இடையூறு ஏற்படாத வகையில் நிதி உள்ளடக்கத்தை சிறப்பாக மேற்கொள்ள முடியும் என்பதில் பிரதமர் திரு நரேந்திர மோடி தெளிவாக இருக்கிறார் என்று நிதி அமைச்சர் கூறினார். ‘அனைவரும் இணைவோம், அனைவரும் உயர்வோம், அனைவரும் வளர்ச்சி அடைவோம்’ என்ற தத்துவத்தை இந்தத் திட்டம் தழுவி இருப்பதாக அவர் தெரிவித்தார்.
உள்ளடக்கம் என்ற தத்துவத்தின் வாயிலாக பிராந்திய நிதித்துறையில் இணைய தயக்கம் காட்டிய மக்களிடையேயும் பிரதமர் எவ்வாறு நம்பிக்கையை ஏற்படுத்தி இலக்கை அடைய உதவிகரமாக இருந்தார் என்பதை திருமதி நிர்மலா சீதாராமன் விளக்கினார்.
“வங்கிக்கணக்குகளில் இருப்புத் தொகை பூஜ்ஜியமாக இருந்த போதும், பிரதமரின் ஜன் தன் திட்டக் கணக்குகள் மக்களைச் சென்றடைய எங்களுக்கு உதவிகரமாக இருந்தன. பிராந்திய நிதித் திட்டங்களில் இணைய தயங்கிய மக்களையும் வங்கி கணக்குகள் தொடங்கச் செய்து, ரூபே அட்டைகள் வழங்கப்பட்டு, காப்பீடு திட்டத்தில் இணைத்து, அவர்களிடையே தன்னம்பிக்கை ஏற்படுத்தப்பட்டுள்ளது”, என்று அவர் தெரிவித்தார்.
ஆதார் எண் இணைக்கப்பட்டிருப்பதன் வாயிலாக உதவித் தொகைகள் உண்மையான பயனாளிகளுக்கு நேரடியாக செல்வதை உறுதி செய்ய முடிகிறது என்று அவர் குறிப்பிட்டார்.
நிகழ்ச்சியில் பேசிய மத்திய நிதி இணையமைச்சர் திரு பகவத் கராத், அரசின் நிதி உள்ளடக்க திட்டங்களின் வாயிலாக ஏற்பட்டுள்ள மாற்றங்களை விரிவாக எடுத்துரைத்தார். “இந்தத் திட்டத்தின் கீழ் அதிகபட்சமான மக்களை எவ்வாறு இணைத்து அதன் மூலம் அரசின் ஒவ்வொரு திட்டத்தின் பயன்களால் அவர்கள் பயனடைவது என்பதில் இன்று நாம் கவனம் செலுத்துவோம்”, என்று அவர் கூறினார். நிதி உள்ளடக்க இலக்குகளை இன்னும் எட்டாத மாவட்டங்களில் கவனம் செலுத்துமாறு வங்கிகளை அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1755394
-----
(Visitor Counter : 171
பிரதமர் அலுவலகம்
தில்லியின் பல்வேறு பகுதிகளில் நிலவும் சூழல் குறித்து பிரதமர் ஆய்வு
அமைதியையும், சகோதரத்துவத்தையும் பராமரிக்க வேண்டுகோள்
தில்லியின் பல்வேறு பகுதிகளில் நிலவும் சூழ்நிலை குறித்து பிரதமர் திரு.நரேந்திர மோடி ஆய்வு மேற்கொண்டார்.
“தில்லியின் பல்வேறு பகுதிகளில் நிலவுகின்ற சூழ்நிலை குறித்து விரிவாக ஆய்வு மேற்கொண்டேன். அமைதியையும், இயல்பு நிலையையும் உறுதி செய்ய காவல்துறையும், இதர முகமைகளும் களத்தில் பணியாற்றி வருகின்றன.
அமைதியும், நல்லிணக்கமும் நமது பண்பாட்டின் மையமாகும். எல்லா நேரத்திலும் அமைதியையும், சகோதரத்துவத்தையும் பராமரிக்குமாறு தில்லியைச் சேர்ந்த எனது சகோதர சகோதரிகளுக்கு நான் வேண்டுகோள் விடுக்கிறேன். அமைதியையும், இயல்பு நிலையையும் கூடிய விரைவில் நிலை நிறுத்துவது மிகவும் முக்கியமாகும்” என்று பிரதமர் கூறியுள்ளார்.
தகவல் மற்றும் ஒலிபரப்பு அமைச்சகம்
94-வது ஆஸ்கர் விருதுகளுக்கான இந்தியாவின் அதிகாரப்பூர்வ திரைப்படமான ‘கூழாங்கல்’ திருமணமான பெண்கள் எதிர்கொள்ளும் துன்பங்களை விவரிக்கிறது
94-வது ஆஸ்கர் விருதுகளுக்கான இந்தியாவின் அதிகாரப்பூர்வ திரைப்படமான ‘கூழாங்கல்’ திருமணமான பெண் ஒருவரும் அவரது குழந்தையும் எதிர்கொள்ளும் துன்பங்களை விவரிக்கிறது
இயக்குநர் விக்னேஷ் ஷிவன் மற்றும் நடிகை நயன்தாராவின் ரவுடி பிக்சர்ஸ் தயாரித்துள்ள இப்படத்தை பி எஸ் வினோத்ராஜ் இயக்கியுள்ளார். கருத்தடையான், செல்லப்பாண்டி உள்ளிட்டோர் நடித்துள்ளனர்.
கோவாவில் நடைபெற்று வரும் 52-வது இந்திய சர்வதேச திரைப்பட விழாவையொட்டி ஏற்பாடு செய்யப்பட்ட ஊடகச் சந்திப்பில் இன்று பேசிய திரு வினோத்ராஜ், “எளிமையான வடிவத்தில் சொல்லப்பட்ட ஒரு எளிய கதை இது. என் வாழ்க்கையிலிருந்தே இப்படம் உருவாகியுள்ளது. குடிகார கணவரால் எனது சகோதரியும் அவரது சிறு குழந்தையும் படும் துன்பங்களை மையமாக வைத்து இப்படம் உருவாகியுள்ளது,” என்றார்.
தனது முதல் திரைப்படத்தைப் பற்றி மேலும் கூறிய அவர், கூழாங்கல் ஒரு குடிகார ஆணுக்கும் அவரது மகனுக்கும் இடையிலான உறவை அடிப்படையாகக் கொண்டது, தந்தையின் வீட்டிற்குச் சென்ற மனைவியை மீண்டும் அழைத்து வருவதற்கான அவரது பயணத்தை முன்வைப்பதாகவும் இது உள்ளது என்றார்.
“கதை மற்றும் அது நடைபெறும் நிலப்பரப்பு இரண்டும் என் மனதுக்கு நெருக்கமாக இருந்ததால் படத்தை எனது சொந்த கிராமத்தில் படமாக்கினேன். வறண்ட நிலப்பரப்பு மற்றும் முழு கதைக்களமும் அமைக்கப்பட்டிருக்கும் வெயில் பின்னணி ஆகியவை கதாபாத்திரங்களின் நடத்தைக்கு முக்கியமான காரணங்களாகும்,” என்று படத்தில் நிலப்பரப்பின் முக்கியத்துவம் குறித்த கேள்விக்கு வினோத்ராஜ் பதிலளித்தார்.
படத்தை உருவாக்கும் போது தனக்கு ஏற்பட்ட சிரமங்களை விவரித்த வினோத்ராஜ், முதலில் திரைப்படத்தை எடுக்க போதுமான பணம் இல்லை என்று கூறினார். “தயாரிப்பாளர் கிடைப்பார் என்ற நம்பிக்கையில் படத்தின் முழுமை பெறாத பகுதியை என்எஃப்டிசி ஃபிலிம் பஜாருக்கு அனுப்பியிருந்தோம். அதை பிரபல தமிழ் இயக்குநர் ராம் கவனித்தார், பின்னர் அவர் எங்களுக்கு ஆதரவளிக்க முன் வந்தார். அதன் பிறகு இயக்குனர் விக்னேஷ் சிவன் மற்றும் நடிகை நயன்தாரா இணைந்து படத்தை தயாரித்தனர்,” என்று அவர் கூறினார்.
குழந்தை நட்சத்திரமான செல்லப்பாண்டியும் இந்த உரையாடலில் கலந்து கொண்டார், இது அவரது முதல் படமாகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775596
தகவல் மற்றும் ஒலிபரப்பு அமைச்சகம்
53-வது இந்திய சர்வதேச திரைப்பட விழாவின் இந்த ஆண்டுக்கான திரைப்பட ஆளுமை விருது மெகா ஸ்டார் சிரஞ்சீவிக்கு வழங்கப்படுகிறது
நடிகரும், தயாரிப்பாளருமான மெகா ஸ்டார் சிரஞ்சீவி கொனிடேலா, இந்த ஆண்டுக்கான ஐஎஃப்எஃப்ஐ-ன் திரைப்பட ஆளுமை விருதுக்கு தேர்வு செய்யப்பட்டுள்ளார். கோவாவில் 53-வது இந்திய சர்வதேச திரைப்பட விழாவை தொடங்கிவைத்து உரையாற்றிய மத்திய தகவல் ஒலிபரப்பு துறை அமைச்சர் திரு அனுராக் சிங் தாக்கூர் இதனை அறிவித்தார்.
இந்திய சர்வதேச திரைப்பட விழா தொடக்க நிகழ்ச்சியில், மத்திய தகவல் ஒலிபரப்புத்துறை இணையமைச்சர் டாக்டர் எல் முருகனுடன் இணைந்து அமைச்சர் இந்த விருதினை அறிவித்தார். திரைப்பட உலகுக்கு அவர் ஆற்றியுள்ள பங்களிப்பு, சமூக ரீதியிலான கலாச்சார, கலைப்பணி ஆகியவற்றுக்காக அவர் இந்த விருதுக்கு தேர்வு செய்யப்பட்டுள்ளார்.
விருதுக்கு தேர்வு செய்யப்பட்டுள்ள சிரஞ்சீவிக்கு பாராட்டு தெரிவித்துள்ள மத்திய தகவல் ஒலிபரப்புத்துறை அமைச்சர் திரு அனுராக் சிங் தாக்கூர், 40 ஆண்டுகளுக்கும் மேலாக சிரஞ்சீவி, 150-க்கும் மேற்பட்ட படங்களில் நடித்து மக்களின் மனதை கவர்ந்துள்ளார் என்று கூறினார். தெலுங்கு திரைப்பட உலகில் அவர் மிகுந்த செல்வாக்கு பெற்று விளங்குவதாக அமைச்சர் கூறினார்.
40 ஆண்டுகளுக்கு மேலாக தெலுங்கு மொழியில் 150-க்கும் மேற்பட்ட திரைப்படங்களில் நடித்துள்ள சிரஞ்சீவி, இந்தி, தமிழ், கன்னட மொழி திரைப்படங்களிலும் நடித்துள்ளார். தெலுங்கு திரைப்பட உலகில் மிகவும் வெற்றிகரமான செல்வாக்குமிக்க நடிகர்களில் அவரும் ஒருவராவார்.
1982-ம் ஆண்டு வெளியான ‘இன்டிலோ ராமய்யா வீதிலோ கிருஷ்ணய்யா’ என்ற திரைப்படத்தின் மூலம் அவர் மக்களை கவர்ந்தார். நடன காட்சிகளிலும், சண்டை காட்சிகளிலும் அவரது நடிப்பு அனைவரையும் கவர்ந்தது. மெகா ஸ்டார் என்ற பட்டத்தையும் அவர் பெற்றுள்ளார்.
2006-ம் ஆண்டு இந்தியாவின் 3-வது உயரிய விருதான பத்மபூஷண் விருது அவருக்கு வழங்கப்பட்டது.
வஹீதா ரஹ்மான், ரஜினிகாந்த், இளையராஜா, எஸ்.பி. பாலசுப்பிரமணியம், அமிதாப் பச்சன், சலீம் கான், பிஸ்வஜித் சட்டர்ஜி, ஹேமமாலினி, பிரசூன் ஜோஷி ஆகியோர் இந்த விருதை பெற்றுள்ளனர்.
ரெயில்வே அமைச்சகம்
பைசாகி கொண்டாட்டத்தின்போது சீக்கியர்களின் புனிதத் தல சுற்றுலாவிற்கு இந்திய ரயில்வே ஏற்பாடு
ரயில்வே அமைச்சகம் இந்தியாவின் கலாச்சார மற்றும் மத பாரம்பரியத்தை பாரத் கௌரவ் சுற்றுலா ரயில்கள் மூலம் பிரபலப்படுத்தி வருகிறது. இந்த சுற்றுலா ரயில்கள் நமது மகத்தான தேசத்தின் கலாச்சார பாரம்பரியத்தை பிரதிபலிக்கும் வகையில் பல்வேறு பிரபலமான கருப்பொருள் அடிப்படையில் இயக்கப்பட்டு வருகின்றன.
இந்திய ரயில்வே பாரத் கௌரவ் சுற்றுலா ரயிலுடன் சீக்கியர்களுக்கென 'குரு கிரிப யாத்ராவை' வரும் ஏப்ரல் மாதத்தில் தொடங்குகிறது. இந்தப் பண்டிகை வட இந்தியாவில் பைசாகி மாதமாகக் கொண்டாடப்படுகிறது. பல்வேறு துறைகளுடனான விரிவான ஆலோசனைக்குப் பிறகு, நாட்டின் பல்வேறு பகுதிகளில் அமைந்துள்ள சீக்கியர்களின் புனிதத் தலங்களுக்கு இந்திய ரயில்வே இந்த சிறப்பான சுற்றுலாவை முன்னெடுத்துள்ளது.
11 நாட்கள் / 10 இரவுகள் கொண்ட இந்த சுற்றுலா ஏப்ரல் 5, 2023 அன்று லக்னோவில் தொடங்கி ஏப்ரல் 15, 2023 அன்று முடிவடையும். இந்தப் புனித பயணத்தின் போது, ஐந்து புனித குருத்வாராக்கள் உள்பட மிகவும் பிரபலமான ஆன்மிகத் தலங்களுக்கு பக்தர்கள்/ சுற்றுலாப் பயணிகள் வருகை தருவார்கள். அனந்த்பூர் சாஹிப்பில் உள்ள ஸ்ரீ கேஸ்கர் சாஹிப் குருத்வாரா & விராசத்-இ-கல்சா, கிராத்பூர் சாஹிப்பில் உள்ள குருத்வாரா ஸ்ரீ பாதல்புரி சாஹிப், சிர்ஹிந்தில் உள்ள குருத்வாரா ஸ்ரீ ஃபதேகர் சாஹிப், ஸ்ரீ அகல் தக்த் சாஹிப்பில் உள்ள ஸ்ரீ ஹர்மந்திர் சாஹிப், ஸ்ரீ அகல் தக்த் சாஹிப் மற்றும் ஸ்ரீ ஹர்மந்திர் சாஹிப், ஸ்ரீ அம்ரித்ஸ் சாஹிப் நான்டெட்டில் உள்ள ஸ்ரீ ஹஸூர் சாஹிப், பிதாரில் உள்ள குருத்வாரா ஸ்ரீ குருநானக் ஜிரா சாஹிப் மற்றும் பாட்னாவில் உள்ள குருத்வாரா ஸ்ரீ ஹர்மந்தர்ஜி சாஹிப் ஆகிய புனிதத் தல பயணங்களை இந்த சுற்றுலா உள்ளடக்கியுள்ளது.
இந்த சுற்றுலாவுக்காக 9 ஸ்லீப்பர் கோச், 3ம் வகுப்பு ஏசி - 1, 2ம் வகுப்பு ஏசி - 1 ஆகியவற்றைக் கொண்ட ரயிலை ஐஆர்சிடிசி இயக்கும். இந்த சுற்றுலா 3 வகையில் இயக்கப்பட உள்ளது. பயணிகளுக்கு சிறப்பான அனுபவத்தை தரும் வகையில், உணவு, தங்குமிடம், போக்குவரத்து வசதிகள், பயணக் காப்பீடு உள்ளிட்ட பல்வேறு சிறப்பம்சங்களை இந்த சுற்றுலா கொண்டிருக்கும்.
மேலும் லங்கர்கள் எனப்படும் முக்கிய குருத்வாராக்களில் உள்ள சமுதாய சமையலறைகளில் பங்கேற்கவும் விருப்பத் தேர்வு வழங்கப்படும்.
பயணிகளை ஈர்ப்பதற்காக மலிவான கட்டணத்தை ஐஆர்சிடிசி நிர்ணயித்துள்ளது. செழுமையான மத மற்றும் கலாச்சார பாரம்பரியத்தின் வழியில், இந்த ஆன்மிகப் பயணத்தில் இணைய சீக்கியர்களை வரவேற்க இந்திய ரயில்வே தயாராக உள்ளது.
குடியரசுத் துணைத் தலைவர் செயலகம்
ஆரோக்கியமான விவாதம் ஜனநாயகம் மலருவதின் அடையாளம்: குடியரசு துணைத்தலைவர்
இந்தியாவின் குடியரசு துணைத்தலைவரும், மாநிலங்களவைத் தலைவருமான திரு. ஜக்தீப் தன்கர், 75 ஆண்டுகால நாடாளுமன்றப் பயணத்தின் முக்கியத்துவத்தை இன்று வலியுறுத்தினார். மேலும் இந்திய ஜனநாயகத்தை வடிவமைத்த சாதனைகள், அனுபவங்கள், நினைவுகள் மற்றும் கற்றல்களை எடுத்துரைத்தார். நாடாளுமன்ற ஜனநாயகத்தின் மீதான "அசைக்க முடியாத நம்பிக்கை மற்றும் மக்களின் அசைக்க முடியாத நம்பிக்கை" ஆகியவற்றை சுட்டிக்காட்டிய குடியரசு துணைத்தலைவர், "நமது ஜனநாயகத்தின் வெற்றி "இந்திய மக்களாகிய நாம்" என்ற கூட்டாண்மைமிக்க , ஒருங்கிணைந்த முயற்சியாகும் என்று குறிப்பிட்டார்.
மாநிலங்களவையின் 261-வது கூட்டத்தொடரின் தொடக்க விழாவில் இன்று உரையாற்றிய திரு தன்கர், ஆகஸ்ட் 15, 1947 அன்று ' இலக்குடன் முயற்சித்தல், முதல் ஜூன் 30, 2017 அன்று அற்புதமான ஜி.எஸ்.டி வரிவிதிப்பு முறையை அமல்படுத்துவது வரை மாநிலங்களவையின் புனிதமான வளாகங்கள் பல மைல்கற்களைக் கண்டுள்ளன என்று குறிப்பிட்டார்.
மூன்று ஆண்டுகளாக அரசியல் நிர்ணய சபையின் விவாதங்களின் போது காணப்பட்ட கண்ணியம் மற்றும் ஆரோக்கியமான விவாதத்தை நினைவு கூர்ந்த தலைவர், சர்ச்சைக்குரிய மற்றும் மிகவும் பிளவுபடுத்தும் பிரச்சினைகள் ஒருமித்த உணர்வில் விவாதிக்கப்பட்டதாக கூறினார்.
ஆரோக்கியமான விவாதம் மலர்ந்து வரும் ஜனநாயகத்தின் அடையாளம் என்று கூறிய திரு தன்கர், இடையூறு மற்றும் குழப்பத்தை ஆயுதமாக்குவதற்கு எதிராக எச்சரித்தார். "நாம் அனைவரும் ஜனநாயக விழுமியங்களை வளர்ப்பதற்காக அரசியலமைப்பு ரீதியாக நியமிக்கப்பட்டுள்ளோம், எனவே மக்களின் நம்பிக்கையை நியாயப்படுத்தவும் நிரூபிக்கவும் வேண்டும்," என்று அவர் வலியுறுத்தினார்.
நாடாளுமன்ற வளாகத்திற்குள் காணப்படும் "ஏற்ற இறக்கங்கள்" குறித்து அவை உறுப்பினர்கள் சிந்தித்து விவாதிக்க வேண்டும் என்று குடியரசுத் துணைத் தலைவர் வலியுறுத்தினார். "சம்விதான் சபாவிலிருந்து தொடங்கி 75 ஆண்டு கால நாடாளுமன்ற பயணம் - சாதனைகள், அனுபவங்கள், நினைவுகள் மற்றும் கற்றல்கள்" குறித்து சிந்திக்கவும் சுயபரிசோதனை செய்யவும் இந்த அமர்வு பொருத்தமான வாய்ப்பை வழங்குகிறது என்று அவர் கூறினார்.
இந்தியாவின் ஜனநாயக இலட்சியங்களை நிலைநிறுத்தி வளப்படுத்திய நமது சுதந்திர போராட்ட வீரர்கள், அரசியலமைப்பு முன்னோர்கள், அரசியல்வாதிகள், அரசு ஊழியர்கள் ஆகியோரின் பங்களிப்புகளையும் குடியரசு துணைத் தலைவர் பாராட்டினார். முழுவிவரங்களை இந்த இணையத் தளத்தில் காணலாம். https://www.pib.gov.in/PressReleseDetail.aspx?PRID=1958422
பாதுகாப்பு அமைச்சகம்
கிழக்கு இந்தியப் பெருங்கடல் பகுதியில் ரஷ்ய, இந்திய கடற்படைகளுக்கு இடையே கூட்டுப்பயிற்சி
இம்மாதம் 4, 5 தேதிகளில் ரஷ்யக் கூட்டமைப்பின் கடற்படையுடன் கூட்டு பயிற்சி ஒன்றில் இந்திய கடற்படை ஈடுபட்டுள்ளது. இந்தியப் பெருங்கடல் பகுதியில் இந்தப் பயிற்சி நடைபெறுகிறது.
இப்பயிற்சியில் ரஷ்யக் கூட்டமைப்பின் கடற்படையின் சார்பாக, ஏவுகணைகளைத் தாங்கிய கப்பலான வர்யக், மிகப்பெரிய நீர்மூழ்கிகளை எதிர்க்கும் கப்பலான அட்மிரல் பண்ட்டலேயேவ், நடுத்தர பெருங்கடல் கப்பலான பேச்சேங்கா ஆகியவை பங்கேற்கின்றன.
இந்திய கடற்படையின் சார்பாக உள்நாட்டிலேயே கட்டமைக்கப்பட்ட ஏவுகணைகளைத் தாங்கிய கப்பலான சிவாலிக், நீர்மூழ்கிகளை எதிர்கொள்ளும் கப்பலான கட்மாட்டா மற்றும் ஹெலிகாப்டர்கள் கலந்து கொள்கின்றன.
இணைந்து செயல்படுதல், புரிதலை அதிகப்படுத்துதல், நட்புடன் இருக்கும் இரண்டு கடற்படைகளுக்கு இடையே சிறந்த நடைமுறைகளை உருவாக்குதல், உள்ளிட்டவை இந்த கூட்டுப் பயிற்சியின் நோக்கங்கள் ஆகும்.
முன்னேறிய மற்றும் நீர்மூழ்கிகளை எதிர்க்கும் போர் பயிற்சிகள், ஆயுத தாக்குதல் பயிற்சிகள், மாலுமி பயிற்சிகள், ஹெலிகாப்டர் செயல்பாடுகள் உள்ளிட்டவை இந்தக் கூட்டுப் பயிற்சியின் போது நடைபெறும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1678381
------
(Visitor Counter : 152
உள்நாட்டு விமானப் போக்குவரத்து அமைச்சகம்
விமானப் போக்குவரத்து அமைச்சகத்தின் கீழ் இந்திய விமான நிலையங்கள் ஆணையம் இரண்டு விமானப்போக்குவரத்து திறன் மேம்பாட்டு மையங்களை அமைத்துள்ளது
விமானப் போக்குவரத்து அமைச்சகத்தின் கீழ் இந்திய விமான நிலையங்கள் ஆணையம், தேசிய திறன் மேம்பாட்டுக் கழகத்துடன் இணைந்து இதுவரை இரண்டு விமானப்போக்குவரத்து திறன் மேம்பாட்டு மையங்களை அமைத்துள்ளது. பயிற்சியில் சிறப்பாக தேர்ச்சி பெறும் மாணவர்களுக்கு சான்றிதழ் வழங்குதல், அவர்களுக்கான பயிற்சி ஆகியவற்றை ஏரோஸ்பேஸ் மற்றும் விமானப்போக்குவரத்துத் துறை திறன் குழுமம் கண்காணிக்கிறது.
சண்டிகரில் விமானப் போக்குவரத்து பன்முகத்திறமை மேம்பாட்டு மையமும், மகாராஷ்டிரா மாநிலம் மும்பையில் விமானப்போக்குவரத்து திறன் மேம்பாட்டு மையமும் அமைக்கப்பட்டுள்ளது.
ஏரோஸ்பேஸ் மற்றும் விமானப் போக்குவரத்துத்துறை திறன் குழுமம் 108 பயிற்சி மையங்களுக்கு அனுமதியளித்துள்ளது.
இத்தகவலை விமானப் போக்குவரத்துத்துறை இணையமைச்சர் ஓய்வுபெற்ற ஜெனரல் வி கே சிங் இன்று மாநிலங்களவையில் எழுத்துப்பூர்வமாக கூறினார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
சாகர் பரிக்கிரமா 3-வது கட்டத்துக்கான திட்டமிடுதல்கூட்டத்துக்கு மீனவளத்துறை ஏற்பாடு
75-ம் ஆண்டு விடுதலையின் அமிர்தப் பெருவிழாவையொட்டி, மத்திய அரசின் மீன்வளம், கால்நடை பராமரிப்பு மற்றும் பால்வள அமைச்சகத்தின் மீன் வளத்துறை சாகர் பரிக்கிரமா திட்டத்தை தொடங்கியுள்ளது. சாகர் பரிக்கிரமா திட்டம் என்பது கடலோர மாநிலங்கள், யூனியன் பிரதேசங்களின் வழியாக நடத்தப்படுகிறது.
சாகர் பரிக்கிரமாவின் 3-வது கட்டத்திற்கான திட்டமிடுதல் கூட்டம் புதுதில்லியில் ஏற்பாடு செய்யப்பட்டிருந்தது. மத்திய நீர்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபலா தலைமையில் நடைபெற்ற இந்த நிகழ்ச்சியில், கடல் மீன் வளத்துறையின் இணைச் செயலாளர் கலந்துகொண்டார். துறைமுகங்கள் மேம்பாட்டுப் பணிகளை விரைந்து முடிப்பது உள்ளிட்ட நடவடிக்கைகள் இதில் பரிசீலனைக்கு எடுத்துக்கொள்ளப்பட்டன.
சாகர் பரிக்கிராமா பாடலின் மராத்திய வடிவத்தை அமைச்சர் திரு பர்ஷோத் ரூபலா தொடங்கிவைத்தார். இந்த கூட்டத்தை வெற்றிகரமாக நடத்த காரணமான அனைவருக்கும் அவர் நன்றி தெரிவித்தார். மகாராஷ்டிரா அரசால் ஏற்பாடு செய்யப்பட்டிருந்த இந்த நிகழ்ச்சியில், மாநில அரசு அதிகாரிகள் கலந்துகொண்டு ஆலோசனைகளை தெரிவித்தனர். மேலும் மீனவ சமுதாயத்தினர் உள்ளிட்டோரும் இந்த கூட்டத்திற்கு அழைக்கப்பட்டனர். அவர்களும் தங்களது கருத்துக்களை விரிவாக தெரிவித்தனர்.
மத்திய அரசு மீனவர்களின் நலுக்காக செயல்படுத்தி வரும் பல்வேறு திட்டங்கள் குறித்த தகவல்களை மீனவர்கள் மற்றும் கடலோர சமுதாயத்தினரிடையே பரப்புவது சாகர் பரிக்கிரமா நோக்கமாக கொண்டுள்ளது. தற்சார்பு இந்தியா இயக்கத்தின் உணர்வை மீனவர்கள், மீன்பிடி விவசாயிகள் ஆகியோரை இத்திட்டத்தில் சேர்ப்பதும், அவர்களது வாழ்வாதாரத்தை பெருக்குவதும் இதன் நோக்கமாகும்.
பிரதமர் அலுவலகம்
நவராத்திரியையொட்டிப் பிரதமர் மக்களுக்கு வாழ்த்து தெரிவித்துள்ளார்
நவராத்திரியையொட்டிப் பிரதமர் திரு நரேந்திர மோடி மக்களுக்கு வாழ்த்து தெரிவித்துள்ளார்.
டுவிட்டரில் பிரதமர் கூறியிருப்பதாவது-
““நாட்டு மக்கள் அனைவருக்கும் நவராத்திரி வாழ்த்துக்கள். இந்த சக்தி வழிபாட்டு விழா அனைவரின் வாழ்விலும் புதிய ஆற்றலை அளிக்கட்டும்."